“ฟินันเซีย” ยังแนะ “ถือ” SPVI ชี้กำไร Q4 นิวไฮรับช้อปดีมีคืน-ยอดขาย iPhone 12
“ฟินันเซีย” ยังแนะ “ถือ” SPVI ชี้กำไร Q4 นิวไฮรับช้อปดีมีคืน-ยอดขาย iPhone 12
9 ต.ค. 2563

บริษัทหลักทรัพย์ ฟินันเซีย ไซรัส ระบุในบทวิเคราะห์ คาดการณ์กำไรสุทธิไตรมาส 3/63 ของบริษัท เอส พี วี ไอ จำกัด (มหาชน) หรือ SPVI ที่ 7.4 ล้านบาท ลดลง 36.3.0% จากไตรมาสก่อน และลดลง 54.3% จากช่วงเดียวกันของปีก่อน ซึ่งการลดลงของกำไรในไตรมาสนี้เป็นไปตามทิศทางเดียวกับอุตสาหกรรม เนื่องจากผู้บริโภคเร่งซื้ออุปกรณ์สำหรับการทำงานที่บ้านและการเรียนออนไลน์จำนวนมากในไตรมาส 2/63 และรอ iPhone 12 ซึ่งประกาศเปิดตัวในไทยวันที่ 13 ต.ค. นี้รวมถึงสินค้าอื่นของ Apple รุ่นใหม่ในไตรมาส 4/63 อย่างไรก็ตาม การเร่งเปิดสาขาอีก 7-8 แห่งในช่วงไตรมาส 3/63 โดยเฉพาะ UStore คาดว่าจะช่วยประคองรายได้ได้
ทั้งนี้ คาดรายได้รวม 717.4 ล้านบาท เพิ่มขึ้น 3.0% จากไตรมาสก่อน แต่ลดลง 1.4% จากปีก่อน อัตรากำไรขั้นต้นคาดว่าจะเพิ่มจากไตรมาสก่อนเล็กน้อยมาอยู่ที่ระดับ 10.9% แต่ค่าใช้จ่ายในการขายและบริหารจะสูงขึ้นจากไตรมาส 2/63 เพราะเริ่มกลับมาเปิดร้าน เริ่มจ่ายค่าเช่าและค่าพนักงาน ทำให้คาดกำไรสุทธิที่ 7.4 ล้านบาทดังกล่าว
ส่วนการเปิดตัว iPhone 12 และสินค้าอื่นของ Apple รุ่นใหม่ ในช่วงที่รัฐบาลมีโครงการ “ช้อปดีมีคืน” ลดหย่อนภาษีได้สูงสุด 30,000 บาท สูงกว่ามาตรการในปีก่อนๆ ที่ให้ลดหย่อนภาษีสูงสุด 15,000 บาท และให้ระยะเวลาช้อปนานกว่าปีก่อนๆ โดยเริ่ม 23 ต.ค. ถึง 31 ธ.ค. 2563 เชื่อว่าจะช่วยกระตุ้นยอดใช้จ่ายในอุปกรณ์ IT ได้อีกทาง
นอกจากนี้ SPVI มีแผนเปิดสาขาอีก 1-2 แห่งในไตรมาส 4/63 คาดว่าผลประกอบการไตรมาส 4/63 จะทำจุดสูงสุดในปีนี้ (เหมือนทุกปีที่ไตรมาส 4 จะเป็นจุดสูงสุด) จึงคาดรายได้ปี 2563 ที่ 3.13 พันล้านบาท ลดลง 12.3% จากปีก่อน และคาดกำไรสุทธิ 57.9 ล้านบาท ลดลง 23.5% จากปีก่อน
ทั้งนี้ ในอนาคตการเติบโตของรายได้ยังคงมาจากการออกสินค้ารุ่นใหม่ของ Apple การขยาย สาขาปีละประมาณ 4 สาขา ผู้ให้บริการมือถือเริ่มให้บริการ 5G รวมถึงการเปลี่ยนแปลงพฤติกรรมของผู้บริโภค ช้อป/เรียนออนไลน์ และ Work from anywhere เป็นต้น ทำให้คาดรายได้ปี 2564 จะกลับมาเติบโต 15% จากปีก่อน อัตรากำไรขั้นต้นค่อยๆ ปรับตัวดีขึ้นเป็น 11.6% และคาดทำกำไรได้ 89.4 ล้านบาท เพิ่มขึ้น 54.4% จากปีก่อน คิดเป็น Net margin 2.5% ดีขึ้นจากช่วง 3 ปีที่ผ่านมาที่ 1.8-1.9%
พร้อมกันนี้ ประเมินราคาเป้าหมายปี 2564 ที่ 3.80 บาท อิง PE 18 เท่า คิดเป็น PEG 0.5 เท่ากับค่าเฉลี่ย 5 ปีย้อนหลัง +1SD ราคาหุ้นที่ปรับ ขึ้นมาเร็วรับข่าวการเปิดตัว iPhone 12 และโครงการช้อปดีมีคืน ทำให้ upside เหลือต่ำกว่า 10% จึงแนะนำถือ